ഏതുനിമിഷവും തകരാമായിരുന്ന രാജ്യത്തെ കൈപിടിച്ചുയര്ത്തി മോദിയെ പ്രശംസിച്ച് അമിത് ഷാ ന്യൂഡല്ഹി: അധികാരത്തില് ഇരുപത് വര്ഷം പൂര്ത്തിയാക്കിയ പ്രധാനമന്ത്രി നരേന്ദ്രേമോദിയുടെ നേതൃപാടവത്തെ പ്രശംസിച്ച് അമിത് ഷാ. ഗുജറാത്തിലെ മുഖ്യമന്ത്രിയായത് മുതല് രാജ്യത്തിന്റെ പ്രധാനമന്ത്രി പദം രണ്ടാമതും അലങ്കരിച്ച് അധികാരത്തില് തുടരുന്ന അതികായനാണ് മോദിയെന്നും അദ്ദേഹത്തിന്റെ നേതൃത്വം ഇല്ലായിരുന്നെങ്കില് രാജ്യം തകരുമായിരുന്നുവെന്നും ആഭ്യന്തര മന്ത്രി പറഞ്ഞു. ജനങ്ങള് കേവല ഭൂരിപക്ഷം നല്കി ഭാരതീയ ജനതാ പാര്ട്ടിയെ വിജയിപ്പിച്ച് ബിജെപി 2014ല് അധികാരത്തിലേറുമ്ബോള് ഇന്ത്യയും ഈ നാട്ടിലെ ജനാധിപത്യ സംവിധാനവും ഏതുനിമിഷവും തകരുന്ന അവസ്ഥയിലായിരുന്നു. മോദി സര്ക്കാര് ഭരണത്തിലേറുന്നത് വരെ അതുവരെ ഭരിച്ചിരുന്ന കേന്ദ്രസര്ക്കാര് അധികാര തര്ക്കത്തില് ആടിയുലയുന്നതായിരുന്നു അവസ്ഥ. എല്ലാ കാബിനറ്റ് മന്ത്രിമാര്ക്കും പ്രധാനമന്ത്രിയാകണമെന്ന മോഹം.. അധികാരത്തിനായി വടംവലി.. രാജ്യത്തിന്റെ സുരക്ഷ പോലും അപകടത്തിലായി. വിദേശ രാജ്യങ്ങള്ക്ക് മുമ്ബില് രാജ്യത്തിന്റെ അന്തസ് ഏറ്റവും താഴ്ന്ന് കിടന്നിരുന്ന സാഹചര്യം. 12 ലക്ഷം കോടി രൂപയുടെ അഴിമതി, പ്രതിദിനം ഓരോ പുതിയ അഴിമതികള് വേറെയും.. മറുവശത്ത് ആഭ്യന്തര സുരക്ഷയെ കുറിച്ചുള്ള ചോദ്യങ്ങള്.. ഇതെല്ലാം ഉയരുന്ന ഘട്ടത്തിലാണ് പ്രധാനമന്ത്രി സ്ഥാനാര്ത്ഥിയായി ഗുജറാത്ത് മുഖ്യമന്ത്രിയെ ബിജെപി രംഗത്തിറക്കിയതെന്നും അമിത് ഷാ പറഞ്ഞു. 1960ന് ശേഷവും 2014ലും ജനങ്ങള് ബഹുകക്ഷി ജനാധിപത്യ സംവിധാനത്തിന്റെ വിജയത്തെ സംശയിച്ചിരുന്ന കാലമായിരുന്നു. ഒടുവില് വളരെ ക്ഷമയോടെ ആളുകള് കാത്തിരിക്കുകയും പ്രധാനമന്ത്രി നരേന്ദ്രമോദിക്ക് കേവലഭൂരിപക്ഷത്തോടെ അധികാരം നല്കുകയും ചെയ്തുവെന്നും അമിത് ഷാ പറഞ്ഞു. അധികാരത്തില് മോദി 20 വര്ഷം പൂര്ത്തീകരിച്ചതിന്റെ ഭാഗമായി നടന്ന ദേശീയ കോണ്ഫറന്സ് ഉദ്ഘാടനം ചെയ്യുകയായിരുന്നു ആഭ്യന്തരമന്ത്രി.